Document ID: 32010D0724
Publication Date: 2010-11-26

Content:
DEĊIŻJONI TAL-KUMMISSJONI
tas-26 ta’ Novembru 2010
fuq il-pożizzjoni tal-Unjoni Ewropea dwar l-emenda tal-Anness 6 għall-Ftehim bejn il-Komunità Ewropea u l-Konfederazzjoni Svizzera dwar il-kummerċ fi prodotti agrikoli
(2010/724/UE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni 2002/309/KE, Euratom tal-Kunsill u tal-Kummissjoni dwar il-Ftehim dwar Kooperazzjoni Xjentifika u Teknoloġika, tal-4 ta’ April 2002 dwar il-konklużjoni tas-sebà ftehim mal-Konfederazzjoni Svizzera (1), u b’mod partikolari t-tieni subparagrafu tal-Artikolu 5(2) tagħha,
Billi:
(1)
Il-Ftehim bejn il-Komunità Ewropea u l-Konfederazzjoni Svizzera dwar kummerċ fi prodotti agrikoli (2) (minn hawn ‘il quddiem “il-Ftehim dwar l-Agrikoltura”) daħal fis-seħħ fl-1 ta’ Ġunju 2002.
(2)
L-Artikolu 6 tal-Ftehim dwar l-Agrikoltura jistabbilixxi Kumitat Konġunt għall-Agrikoltura responsabbli mill-amministrazzjoni tal-Ftehim dwar l-Agrikoltura u jiżgura li l-ftehim jitħaddem bla xkiel.
(3)
L-Artikolu 11 tal-Ftehim dwar l-Agrikoltura jippermetti lill-Kumitat Konġunt biex permezz ta’ deċiżjoni jemenda l-Annessi u l-Appendiċijiet mal-Annessi tal-Ftehim.
(4)
Il-Kumitat Konġunt riċentament iddecieda li jemenda l-Artikoli 2 u 3 tal-Appendiċijiet 1, 2, 3 u 4 mal-Anness 6 tal-Ftehim dwar l-Agrikoltura.
(5)
L-Artikolu 5(2) tad-Deċiżjoni 2002/309/KE jistipula li biex tiġi adottata l-pożizzjoni tal-Unjoni dwar deċiżjoni tal-Kumitat Konġunt biex jemenda l-Anness 6 tal-Ftehim dwar l-Agrikoltura, il-Kummissjoni għandha timxi mal-proċedura stabbilita fl-Artikoli 4 u 7 tad-Deċiżjoni tal-Kunsill 1999/468/KE (3) Il-Kummissjoni għandha tkun assistita mill-Kumitat Permanenti dwar iż-Żrieragħ u l-Materjal tal-Propagazzjoni għall-Agrikoltura, l-Oltikoltura u l-Foresterija stabbilit bl-Artikolu 1 tad-Deċiżjoni tal-Kunsill 66/399/KEE (4).
(6)
Il-pożizzjoni tal-Unjoni Ewropea li għandha tittieħed mill-Kummissjoni fil-Kumitat Konġunt għall-Agrikoltura dwar l-emendi għall-Anness 6 tal-Ftehim dwar l-Agrikoltura għandhom ikunu definiti minn din id-Deċiżjoni.
(7)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar iż-Żrieragħ u l-Materjal tal-Propagazzjoni għall-Agrikoltura, l-Oltikoltura u l-Foresterija,
IDDEĊIDIET KIF ĠEJ:
Artikolu 1
Il-pożizzjoni tal-Unjoni Ewropea li għandha tiġi adottata mill-Kummissjoni fil-Kumitat Konġunt għall-Agrikoltura stabbilit bl-Artikolu 6 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ fi prodotti agrikoli għandha tissejjes fuq l-abbozz tad-Deċiżjoni tal-Kumitat Konġunt għall-Agrikoltura anness ma’ din id-Deċiżjoni.
Artikolu 2
Id-deċiżjoni tal-Kumitat Konġunt għall-Agrikoltura għandha tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni.
Magħmul fi Brussell, is-26 ta’ Novembru 2010

Metadata:
Eurovoc Level 1 Categories: 100147
100161
100144
Eurovoc Level 2 Categories: 100191
100277
100283
100282
100176
Eurovoc Level 3 Categories: 122
2106
2449
913
187
4040
All Eurovoc Categories: 1474
4324
5707
635